Is dit vaarwel Nuweland, Ellispark, Kingspark?Nuweland – vaarwel? (Foto: WP Rugby) Dit wil voorkom of twee van Suid-Afrika se oudste en beroemdste rugbyheiligdomme, Nuweland en Ellispark, en ʼn jongere, Kingspark, onder meer die offerande is vir die aanbieding van 2023 se toernooi om die Rugbywêreldbeker in Suid-Afrika. In ʼn oënskynlike reddingsboei vir die wit olifante van 2010 se Sokkerwêreldbeker, word g’n enkele wedstryd in die SA Rugbyunie (Saru) se bod vir die 2023-toernooi op Nuweland of Kingspark gespeel nie. Ellispark, die toneel van Suid-Afrika se roemrykste van alle oorwinnings in 1995, kry ʼn troosprys: die uitspeelwedstryd om die derde plek. Sou dit die prys wees vir die regering se laat instemming om die bod te onderskryf nadat hy Saru aanvanklik verbied het om ʼn bod in te dien? ʼn Mens sal nie weet nie. Een ding kan met sekerheid verwag word: sou die bod Woensdag op Suid-Afrika toegeslaan word, sal nog geld in die sokkerstadions ingepomp word om dit verder met die oog op 2023 te verbeter. Nuweland, Ellispark en Kingspark sal die groot opknappingsgeld ontbeer en heel waarskynlik mettertyd vanweë gebrekkige mededingendheid hul toetsstatus verloor. Die geraakte rugbyunies sal ook geen verdienste put uit die verhuring van hul stadions aan die RWB-organiseerders nie. Daardie geld sal in ander hande beland en vir rugby verlore wees. Kan veral die Westelike Provinsie dit bekostig? Tot dusver is die Sharks se uitvoerende hoof, Gary Teichmann, die enigste wat hom hierteen uitgelaat het, en dit wil lyk of die WP en die Goue Leeus hulle dit laat welgeval. Luidens berigte het Teichmann die besluit as “gek” bestempel, en hom ʼn brander van Saru op die hals gehaal. Drie jaar gelede het die WP nog heftig daarteen geskop, en verskeie redes aangevoer waarom ʼn rugbyskuif na die Kaapstad-stadion onprakties was. Wat het intussen verander? Luidens die inligting oor die bod wat bekend gemaak is, word die openingswedstryd, die halfeindstryde en die eindstryd vir die Nasionale Stadion tussen Johannesburg en Soweto beplan. Ellispark kry, soos gemeld, die uitspeelwedstryd vir die derde plek. Twee van die kwarteindstryde is bepaal vir die Moses Mabhidastadion in Durban, en die ander twee vir die Kaapstadstadion. Die groepfase sal, na wat voorgestel is, in die Vrystaatstadion in Bloemfontein, die Mbombelastadion in Nelspruit, die Nelson Mandelabaai-stadion in Port Elizabeth, en op Loftus Versfeld in Pretoria afgehandel word – grootliks in die Noordelike helfte van die land. Só word Suid-Afrika se eens glansryke rugbyerfenis verder weggekalwe.